NARIADENIE RADY (EÚ) č. 23/2010
zo 14. januára 2010,
ktorým sa na rok 2010 stanovujú rybolovné možnosti pre určité populácie rýb a skupiny populácií rýb uplatniteľné vo vodách EÚ a pre plavidlá EÚ vo vodách, v ktorých sa vyžaduje obmedzovanie výlovu, a ktorým sa menia a dopĺňajú nariadenia (ES) č. 1359/2008, (ES) č. 754/2009, (ES) č. 1226/2009 a (ES) č. 1287/2009
RADA EURÓPSKEJ ÚNIE
so zreteľom na Zmluvu o fungovaní Európskej únie, a najmä na jej článok 43 ods. 3,
so zreteľom na nariadenie Rady (ES) č. 1342/2008 z 18. decembra 2008, ktorým sa ustanovuje dlhodobý plán pre populácie tresky a na ne zameraný rybolov (1), a najmä na jeho článok 11,
so zreteľom na návrh Európskej komisie,
keďže:
(1)
Podľa článku 43 ods. 3 Zmluvy Rada na návrh Komisie prijíma opatrenia o stanovení a pridelení rybolovných možností.
(2)
Nariadenie (ES) č. 2371/2002 z 20. decembra 2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu (2) sa vyžaduje, aby Rada stanovila spravujúce prístup do vôd a k zdrojom, ako aj udržateľné vykonávanie rybolovných činností, pričom zohľadní dostupné vedecké, technické a hospodárske odporúčania, a najmä správy, ktorú vypracoval Vedecký, technický a hospodársky výbor pre rybné hospodárstvo (STECF).
(3)
Povinnosťou Rady je stanoviť celkový povolený výlov (TAC) podľa oblastí rybolovu alebo skupiny oblastí rybolovu. Rybolovné možnosti by sa mali rozdeliť medzi členskými štátmi tak, aby sa zabezpečila relatívna stabilita rybolovných činností pre každú populáciu alebo rybolov a mali by sa riadne zohľadniť ciele spoločnej politiky rybného hospodárstva ustanovené v nariadení (ES) č. 2371/2002. Okrem toho by sa mali ustanoviť určité podmienky, ktoré sú pre rybolovné možnosti nevyhnutné a sú s nimi funkčne prepojené, aby tieto možnosti boli optimálne a uplatňovali sa efektívnym spôsobom.
(4)
TAC by sa mali stanoviť na základe dostupných vedeckých odporúčaní, pričom by sa mali vziať do úvahy biologické a sociálnoekonomické aspekty a zaistiť spravodlivé zaobchádzanie medzi jednotlivými sektormi rybolovu. V tomto ohľade je potrebné vziať do úvahy stanoviská, ktoré vyjadrili zainteresované strany počas konzultácii, hlavne na stretnutí Poradného výboru pre rybolov a akvakultúru, príslušných Regionálnych poradných rád a členských štátov 23. júla 2009 a na stretnutí s Poradným výborom pre rybolov a akvakultúru a príslušnými Regionálnymi poradnými radami 29. septembra 2009.
(5)
Čo sa týka populácií, na ktoré sa vzťahujú osobitné viacročné plány, TAC by sa mali stanoviť v súlade s pravidlami ustanovenými v daných plánoch. TAC pre populácie merlúzy európskej, homára štíhleho, soley v Biskajskom zálive, západnej časti Lamanšského prielivu a Severnom mori, platesy veľkej v Severnom mori, sleďa na západ od Škótska, tresky v oblasti Kattegat, Severnom mori, oblasti Skagerrak, východné časti Lamanšského prielivu, na západ od Škótska a v Írskom mori by sa mal stanoviť v súlade s pravidlami ustanovenými v nariadení Rady (ES) č. 811/2004 z 21. apríla 2004, ktorým sa zavádzajú opatrenia na obnovu zásob severnej šťuky morskej (3), nariadení Rady (ES) č. 2166/2005 z 20. decembra 2005, ktorým sa stanovujú opatrenia na obnovu zásob merlúzy južnej a homára nórskeho v Kantábrijskom mori a na západe Pyrenejského polostrova (4),
nariadení Rady (ES) č. 388/2006 z 23. februára 2006, ktorým sa ustanovuje viacročný plán trvalo udržateľného využívania zásob soley v Biskajskom zálive (5), nariadení Rady (ES) č. 509/2007 zo 7. mája 2007, ktorým sa ustanovuje viacročný plán trvalo udržateľného využívania populácie soley v západnej časti Lamanšského prielivu (6), nariadení Rady (ES) č. 676/2007 z 11. júna 2007, ktorým sa ustanovuje viacročný plán pre rybolov využívajúci populácie platesy a soley v Severnom mori (7), nariadení Rady (ES) č. 1300/2008, ktorým sa ustanovuje viacročný plán pre populáciu sleďa na západe Škótska a na ňu zameraný rybolov (8), nariadení Rady (ES) č. 1342/2008 z 18. decembra 2008, ktorým sa ustanovuje dlhodobý plán pre populácie tresky a na ne zameraný rybolov a ktorým sa zrušuje nariadenie (ES) č. 423/2004 (1), nariadení Rady (ES) č. 302/2009 zo 6. apríla 2009 o viacročnom pláne obnovy populácie tuniaka modroplutvého vo východnej časti Atlantického oceánu a v Stredozemnom mori (9).
(6)
V súlade s článkom 2 nariadenia Rady (ES) č. 847/96 treba určiť populácie, na ktoré sa vzťahujú rôzne opatrenia uvedené v danom nariadení.
(7)
Rybolovné operácie vykonávané výlučne na účely vedeckého výskumu by sa nemali zahrnúť do rozsahu pôsobnosti tohto nariadenia s výnimkou operácií vykonávaných plavidlami, ktoré sa zúčastňujú iniciatív týkajúcich sa plne zdokumentovaného rybolovu.
(8)
U niektorých druhov, ako sú napríklad niektoré druhy žralokov, by aj obmedzená rybolovná činnosť mohla vážne ohroziť ich ochranu. Rybolovné možnosti týchto druhov by sa mali preto v plnej miere obmedziť všeobecným zákazom lovu týchto druhov.
(9)
Na rok 2010 treba stanoviť stropy maximálneho prípustného rybolovného úsilia v súlade s článkom 8 nariadenia (ES) č. 2166/2005, článkom 5 nariadenia (ES) č. 09/2007, článkom 9 nariadenia (ES) č. 676/2007, článkami 11 a 12 nariadenia (ES) č. 1342/2008 a článkami 5 a 9 nariadenia (ES) č. 302/2009 a zároveň zohľadniť nariadenie Rady (ES) č. 754/2009 z 27. júla 2009, ktorým sa z režimu pre rybolovné úsilie ustanoveného v kapitole III nariadenia (ES) č. 1342/2008 vynímajú niektoré skupiny plavidiel (10).
(10)
Na základe odporúčania ICES je potrebné zachovať a zrevidovať systém riadenia rybolovného úsilia zameraného na piesočnice vo vodách EÚ zón ICES IIa, IIIa a IV.
(11)
Vzhľadom na najnovšie vedecké odporúčania ICES a v súlade s medzinárodnými záväzkami v súvislosti s Dohovorom o budúcej multilaterálnej spolupráci pri rybolove v severovýchodnom Atlantiku (NEAFC) je nutné obmedziť rybolovné úsilie zamerané na určité hlbokomorské druhy.
(12)
Rybolovné možnosti by sa mali využívať v súlade s právnymi prepismi Únie, a najmä s nariadením Komisie (EHS) č. 2807/83 z 22. septembra 1983, ktorým sa ustanovujú podrobné pravidlá pre zaznamenávanie údajov o úlovkoch rýb členských štátov (11), nariadením Rady (EHS) č. 2930/86 z 22. septembra 1986, ktoré definuje charakteristické vlastnosti rybárskych plavidiel (12), nariadením Komisie (EHS) č. 1381/87 z 20. mája 1987, ktorým sa ustanovujú podrobné pravidlá pre označovanie a dokumentáciu rybárskych plavidiel (13), článkom 21 nariadenia Rady (EHS) č. 2847/93 z 12. októbra 1993, ktorým sa zriaďuje kontrolný systém spoločnej politiky rybolovu (14), nariadením Rady (ES) č. 1627/94 z 27. júna 1994, ktorým sa ustanovujú všeobecné ustanovenia týkajúce sa zvláštnych rybárskych povolení (15), nariadením Rady (ES) č. 850/98 z 30. marca 1998 o zachovaní zdrojov rybolovu prostredníctvom technických opatrení na ochranu mláďat morských organizmov (16),
nariadením Rady (ES) č. 2347/2002 zo 16. decembra 2002, ktorým sa zriaďujú požiadavky špecifického prístupu a pridružených podmienok, ktoré sa vzťahujú na rybolov hlbokomorských zásob rýb (17), nariadením Rady (ES) č. 1954/2003 zo 4. novembra 2003 o riadení rybárskeho úsilia týkajúceho sa určitých rybolovných oblastí a zdrojov Spoločenstva (18), nariadením Komisie (ES) č. 2244/2003 z 18. decembra 2003, ktorým sa ustanovujú podrobné ustanovenia týkajúce sa systémov monitorovania plavidiel umiestnených na družici (19), nariadením Rady (ES) č. 601/2004 z 22. marca 2004, ktorým sa ustanovujú určité kontrolné opatrenia pri rybárskych činnostiach v oblasti, na ktorú sa vzťahuje Dohovor o ochrane živých antarktických morských zdrojov (20), nariadením Rady (ES) č. 2115/2005 z 20. decembra 2005, ktorým sa ustanovuje plán obnovy grónskeho halibuta v rámci Organizácie pre rybolov v severozápadnom Atlantiku (21),
nariadením (ES) č. 2166/2005, nariadením (ES) č. 388/2006, nariadením Rady (ES) č. 1966/2006 z 21. decembra 2006 o elektronickom zaznamenávaní a vykazovaní rybolovných činností a o prostriedkoch diaľkového snímania (22), nariadením Rady (ES) č. 1967/2006 z 21. decembra 2006 o riadiacich opatreniach pre trvalo udržateľné využívanie zdrojov rybného hospodárstva v Stredozemnom mori (23), nariadením (ES) č. 509/2007, nariadením Rady (ES) č. 520/2007 zo 7. mája 2007, ktorým sa ustanovujú technické opatrenia na ochranu určitých zásob druhov migrujúcich na veľké vzdialenosti (24), nariadením (ES) č. 676/2007, nariadením Rady (ES) č. 1386/2007 z 22. októbra 2007, ktorým sa ustanovujú ochranné a vynucovacie opatrenia uplatniteľné v regulačnej oblasti Organizácie pre rybolov v severozápadnom Atlantiku (25), nariadením Rady (ES) č. 1005/2008 z 29. septembra 2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie (26), nariadením Rady (ES) č. 1006/2008 z 29. septembra 2008 o oprávneniach na rybolovné činnosti rybárskych plavidiel Spoločenstva mimo vôd Spoločenstva a o prístupe plavidiel tretích krajín do vôd Spoločenstva (27),
nariadením Komisie (ES) č. 1077/2008 z 3. novembra 2008, ktorým sa stanovujú podrobné pravidlá vykonávania nariadenia Rady (ES) č. 1966/2006 o elektronickom zaznamenávaní a vykazovaní rybolovných činností a o prostriedkoch diaľkového snímania (28), nariadením (ES) č. 1300/2008, nariadením (ES) č. 1342/2008, nariadením Európskeho parlamentu a Rady (ES) č. 216/2009 z 11. marca 2009 o predkladaní štatistík nominálneho úlovku členských štátov vykonávajúcich rybolov v určitých oblastiach s výnimkou severného Atlantiku (prepracované znenie) (29), nariadením Európskeho parlamentu a Rady (ES) č. 217/2009 z 11. marca 2009 o predkladaní štatistík o úlovkoch a o rybárskej činnosti členských štátov vykonávajúcich rybolov v severozápadnom Atlantiku (prepracované znenie) (30), nariadením Európskeho parlamentu a Rady (ES) č. 218/2009 z 11. marca 2009 o predkladaní štatistík nominálneho úlovku členských štátov vykonávajúcich rybolov v severovýchodnom Atlantiku (prepracované znenie) (31) nariadením (ES) č. 302/2009 a nariadením Rady (ES) č. 1224/2009 z 20. novembra 2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej rybárskej politiky (32).
(13)
V súlade s postupom ustanoveným v dohodách alebo protokoloch o vzťahoch v oblasti rybolovu s Nórskom (33), Faerskými ostrovmi (34) a Grónskom (35) Únia konzultovala rybolovné práva s týmito partnermi. Konzultácie s Grónskom sa uzavreli 25. novembra 2009 a stanovili sa v nich rybolovné možnosti dostupné pre plavidlá EÚ v grónskych vodách na rok 2010. Konzultácie s Faerskými ostrovmi a Nórskom sa nefinalizovali a uzavretie dohôd s týmito partnermi na rok 2010 sa očakáva začiatkom roku 2010. Aby sa predišlo narušeniu rybolovných činností Únie a zároveň zabezpečila dostatočná pružnosť pri uzatváraní týchto dohôd začiatkom roku 2010, je vhodné, aby Únia predbežne stanovila rybolovné možnosti pre populácie podliehajúce týmto dohodám, pokým sa neuzavrú.
(14)
Únia je zmluvnou stranou viacerých organizácií rybného hospodárstva a na činnosti ďalších organizácií sa zúčastňuje ako nezmluvná spolupracujúca strana. Okrem toho na základe aktu o pristúpení z roku 2003 spravuje Únia od dátumu pristúpenia Poľska k Európskej únii aj dohody o rybolove, ktoré uzavrela Poľská republika pred pristúpením, ako napríklad Dohovor o ochrane a riadení zdrojov tresky tmavej v centrálnej časti Beringovho mora. Tieto organizácie rybného hospodárstva odporúčali zaviesť na rok 2010 niekoľko opatrení vrátane rybolovných možností pre plavidlá EÚ. Únia by mala tieto rybolovné možnosti zaviesť.
(15)
Medziamerická komisia pre tropické tuniaky (IATTC) na svojom výročnom zasadnutí v roku 2009 neprijala obmedzenia úlovkov tuniaka žltoplutvého, tuniaka okatého a tuniaka pruhovaného a hoci Únia nie je členom IATTC, je nevyhnutné regulovať rybolovné možnosti týkajúce sa zdrojov, ktoré sú v kompetencii IATTC, aby sa zaistilo ich udržateľné spravovanie.
(16)
Medzinárodná komisia pre zachovanie atlantických tuniakov (ICCAT) prijala na svojom výročnom zasadnutí v roku 2009 tabuľky, v ktorých sa uvádza nedostatočné a nadmerné využívanie rybolovných možností zmluvnými stranami dohovoru ICCAT. V tejto súvislosti prijala ICCAT rozhodnutie, v ktorom uviedla, že počas roka 2008 Únia nevyužila v celom rozsahu svoju kvótu na lov severného a južného mečiara veľkého, tuniaka okatého a severného tuniaka dlhoplutvého. V záujme rešpektovania úpravy kvót Únie, ktoré stanovila ICCAT, je potrebné, aby sa rozdelenie rybolovných možností vyplývajúcich z tohto neúplného využitia vykonalo na základe príslušného podielu jednotlivých členských štátov na neúplnom využití bez úpravy distribučného kľúča ustanoveného týmto nariadením na účely každoročného prideľovania TAC. Na tomto zasadnutí sa zmenil a doplnil plán obnovy populácií tuniaka modroplutvého. ICCAT ďalej prijala odporúčanie v súvislosti s ochranou žralokov druhu Alopias superciliosus. V záujme prispenia k ochrane populácií rýb je tieto opatrenia potrebné uplatňovať.
(17)
Na treťom medzinárodnom zasadnutí zameranom na vytvorenie regionálnej organizácie pre riadenie rybného hospodárstva na otvorenom mori južnej časti Tichého oceánu (SPRFMO), ktoré sa uskutočnilo v máji 2007, prijali účastníci dočasné opatrenia vrátane rybolovných možností s cieľom regulovať pelagický rybolov, ako aj rybolov pri dne v tejto oblasti do vytvorenia tejto regionálnej organizácie. Tieto opatrenia sa zrevidovali počas ôsmeho medzinárodného zasadnutia zameraného na vytvorenie tejto SPRFMO, ktoré sa konalo v novembri 2009. Podľa dohody účastníkov sú tieto dočasné opatrenia dobrovoľné a nie sú právne záväzné podľa medzinárodného práva. Napriek tomu sa na základe súvisiacich ustanovení Dohody OSN o populáciách rýb odporúča, aby sa tieto opatrenia začlenili do práva Únie.
(18)
Organizácia pre rybolov v juhovýchodnom Atlantiku (SEAFO) na svojom výročnom zasadnutí v roku 2009 prijala obmedzenia výlovu pre dve dodatočné populácie rýb v oblasti dohovoru SEAFO. Tieto obmedzenia výlovu je potrebné vykonať v práve Únie.
(19)
Z dôvodov kontinuity by sa určitým rybárskym plavidlám tretích krajín malo za určitých podmienok umožniť loviť vo vodách EÚ, pokiaľ nariadenie (ES) č. 1006/2008 a jeho vykonávacie predpisy neustanovujú inak.
(20)
V kontexte stanovovania rybolovných možností a v súlade s článkom 11 nariadenia (ES) č. 1342/2008 môže Rada na základe informácií od členských štátov a posúdenia STECF vyňať niektoré skupiny plavidiel z uplatňovania režimu rybolovného úsilia ustanoveného v uvedenom nariadení, pokiaľ sú k dispozícii príslušné údaje o úlovkoch a odhodených množstvách tresky z dotknutých plavidiel, pokiaľ podiel úlovkov tresky nepresiahne 1,5 % celkových úlovkov danej skupiny plavidiel a pokiaľ by začlenenie tejto skupiny do režimu úsilia predstavovalo neprimerané administratívne zaťaženie vzhľadom na jeho celkový vplyv na populácie tresky. Poľsko poskytlo informácie o úlovkoch tresky skupinou plavidiel, ktorá pozostáva z jedného plavidla loviaceho tresku žltkavú v Severnom mori pomocou vlečných sietí na lov pri dne s veľkosťou ôk 100 mm alebo viac. Spojené kráľovstvo poskytlo informácie o úlovkoch tresky dvoch skupín plavidiel, ktoré používajú vlečné siete na lov pri dne na západe Škótska. Na základe týchto informácií, ktoré posúdil STECF, možno konštatovať, že úlovky tresky vrátane odhodených množstiev z týchto skupín plavidiel nepresahujú 1,5 % ich celkových úlovkov. Okrem toho so zreteľom na kontrolné a monitorovacie opatrenia, ktorých cieľom je zabezpečiť monitorovanie a kontrolu rybolovných činností týchto skupín plavidiel, a vzhľadom na to, že začlenenie týchto skupín by predstavovalo administratívne zaťaženie neprimerané jeho celkovému vplyvu na populácie tresky, je vhodné tieto skupiny plavidiel vyňať z uplatňovania kapitoly III nariadenia (ES) č. 1342/2008, a tak umožniť stanoviť príslušné obmedzenia úsilia pre dotknuté členské štáty.
(21)
V súlade s článkom 291 zmluvy opatrenia potrebné na stanovenie obmedzení úlovkov pre určité populácie rýb, ktoré žijú krátko, by sa mali prijať z dôvodu naliehavosti v súlade s rozhodnutím Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu (36),
PRIJALA TOTO NARIADENIE:
HLAVA I
ROZSAH PÔSOBNOSTI A VYMEDZENIE POJMOV
Článok 1
Predmet
1. Týmto nariadením sa stanovujú tieto rybolovné možnosti a podmienky funkčne prepojené k využívaniu uvedených rybolovných možností:
-
rybolovné možnosti týkajúce sa určitých populácií rýb a skupín populácií rýb na rok 2010, a
-
určité obmedzenia rybolovného úsilia na rok 2011 a rybolovné možnosti týkajúce sa určitých antarktických populácií na obdobia ustanovené v hlave II kapitole III oddiele 2 a v prílohách IE a V.
2. Týmto nariadením sa tiež ustanovujú predbežné rybolovné možnosti pre určité populácie rýb alebo skupiny populácií rýb, ktoré podliehajú bilaterálnym rybolovným dohodám s Nórskom a Faerskými ostrovmi, kým sa neuzavrú konzultácie o dohodách na rok 2010.
Článok 2
Rozsah pôsobnosti
1. Ak nie je ustanovené inak, toto nariadenie sa uplatňuje na:
a)
plavidlá EÚ, a
b)
rybárske plavidlá, ktoré sa plavia pod vlajkou tretích krajín a sú registrované v tretích krajinách („plavidlá tretích krajín“) vo vodách EÚ.
2. Odchylne od odseku 1 sa toto nariadenie s výnimkou poznámky pod čiarou č. 1 k tabuľke uvedenej v prílohe V časti B neuplatňuje na rybolovné operácie vykonávané výlučne na účely vedeckého výskumu, ktoré sa vykonávajú s povolením a pod právomocou členského štátu, ktorý je vlajkovým štátom dotknutého plavidla, a o ktorých boli Komisia a členské štáty, v ktorých vodách sa výskum vykonáva, dopredu informovaní. Členské štáty vykonávajúce rybolovné činnosti na účely vedeckého výskumu informujú Komisiu, členské štáty, v ktorých vodách sa výskum vykonáva, ICES a STECF o všetkých úlovkoch z takýchto rybolovných operácií.
3. Odsek 2 sa neuplatňuje na rybolovné operácie plavidiel, ktoré sa zúčastňujú na iniciatívach týkajúcich sa plne zdokumentovaného rybolovu, keď takýto rybolov využíva dodatočné kvóty.
Článok 3
Vymedzenie pojmov
Na účely tohto nariadenia sa okrem vymedzení pojmov ustanovených v článku 3 nariadenia (ES) č. 2371/2002 uplatňujú tieto vymedzenia pojmov:
a)
„plavidlá EÚ“ znamenajú rybárske plavidlá vymedzené v článku 3 písm. d) nariadenia (ES) č. 2371/2002;
b)
„vody EÚ“ znamenajú vody vymedzené v článku 3 písm. a) nariadenia (ES) č. 2371/2002;
c)
„celkový povolený výlov“ (TAC) znamená množstvo, ktoré je z každej populácie rýb možné uloviť a vyložiť každý rok;
d)
„kvóta“ je podiel TAC pridelený Únii, členským štátom alebo tretím krajinám;
e)
„medzinárodné vody“ sú vody, ktoré nie sú výsostnými vodami žiadneho štátu ani nepatria do jurisdikcie žiadneho štátu;
f)
„veľkosť ôk“ znamená veľkosť ôk určená v súlade s nariadením Komisie (ES) č. 517/2008 z 10. júna 2008, ktorým sa ustanovujú podrobné pravidlá vykonávania nariadenia Rady (ES) č. 850/98, pokiaľ ide o určenie veľkostí ôk sietí a posudzovanie hrúbky vlákna rybárskych sietí (37);
g)
„register rybárskej flotily EÚ“ znamená register založený Komisiou v súlade s článkom 15 ods. 3 nariadenia (ES) č. 2371/2002;
h)
„rybársky denník“ znamená denník uvedený v článku 14 nariadenia (ES) č. 1224/2009.
Článok 4
Rybolovné zóny
Na účely tohto nariadenia platia tieto vymedzenia zón:
a)
zóny ICES (Medzinárodná rada pre výskum mora) sú vymedzené v nariadení (ES) č. 218/2009;
b)
„Skagerrak“ je oblasť ohraničená na západe čiarou vedenou od majáka Hanstholm po maják Lindesnes a na juhu čiarou vedenou od majáka Skagen po maják Tistlarna a od tohto bodu po najbližší bod švédskeho pobrežia;
c)
„Kattegat“ je oblasť ohraničená na severe čiarou vedenou od majáka Skagen po maják Tistlarna a od tohto bodu po najbližší bod na švédskom pobreží a na juhu čiarou vedenou od Hasenøre po Gniben Spids, od Korshage po Spodsbjerg a od Gilbjerg Hoved po Kullen;
d)
„Kádizský záliv“ je oblasť zóny ICES IXa východne od 7° 23' 48″ z. d.;
e)
zóny CECAF (stredovýchodný Atlantik alebo hlavná rybolovná zóna 34 FAO) sú vymedzené v nariadení (ES) č. 216/2009;
f)
zóny NAFO (Organizácie pre rybolov v severozápadnom Atlantiku) sú vymedzené v nariadení (ES) č. 217/2009;
g)
oblasť dohovoru SEAFO (Organizácie pre rybolov v juhovýchodnom Atlantiku) je vymedzená v Dohovore o ochrane a využívaní rybolovných zdrojov v juhovýchodnom Atlantickom oceáne Európskym Spoločenstvom (38);
h)
oblasť dohovoru ICCAT (Medzinárodnej komisie pre zachovanie atlantických tuniakov) je vymedzená v Medzinárodnom dohovore o zachovaní atlantických tuniakov (39);
i)
oblasť dohovoru CCAMLR (Dohovoru o ochrane živých antarktických morských zdrojov) je vymedzená v nariadení (ES) č. 601/2004;
j)
oblasť dohovoru IATTC (Medziamerickej komisie pre tropické tuniaky) je vymedzená v Dohovore o posilnení Medziamerickej komisie pre tropické tuniaky ustanovenej dohovorom medzi Spojenými štátmi americkými a Kostarickou republikou v roku 1949 (40);
k)
obasť IOTC (Komisia pre tuniaky z Indického oceánu) je vymedzená v Dohode o založení Komisie pre tuniaky z Indického oceánu (41);
l)
„oblasť dohovoru SPRFMO (Regionálnej organizácie pre riadenie rybného hospodárstva v južnej časti Tichého oceánu)“ je oblasť otvoreného mora južne od 10 stupňov na sever od rovníka, severne od oblasti dohovoru CCAMLR, východne od oblasti dohovoru SIOFA, vymedzenej v Dohode o rybolove v južnom Indickom oceáne v mene Európskeho spoločenstva (42), a západne od rybolovných oblastí v jurisdikcii juhoamerických štátov;
m)
oblasť dohovoru WCPFC (Dohovoru o rybolove v západnom a strednom Tichom oceáne) je vymedzená v Dohovore o zachovaní a riadení zdrojov veľmi sťahovavých druhov rýb v západnom a strednom Tichom oceáne (43).
n)
„šíre more v Beringovom mori“ znamená oblasť šíreho mora v Beringovom mori, ktorá sa nachádza viac ako 200 námorných míľ od pobrežných línií, od ktorých sa meria šírka teritoriálnych vôd pobrežných štátov Beringovho mora.
HLAVA II
RYBOLOVNÉ MOŽNOSTI PRE PLAVIDLÁ EÚ
KAPITOLA I
Všeobecné ustanovenia
Článok 5
Obmedzenia úlovkov a rozdelenie
1. Obmedzenia úlovkov pre plavidlá EÚ vo vodách EÚ alebo v určitých vodách nepatriacich EÚ a rozdelenie týchto obmedzení úlovkov medzi členské štáty a dodatočné podmienky v súlade s článkom 2 nariadenia (ES) č. 847/96 sa ustanovujú v prílohe I.
2. Plavidlám EÚ sa týmto povoľuje loviť v rámci kvót stanovených v prílohe I vo vodách, ktoré sú v jurisdikcii Faerských ostrovov, Grónska, Islandu a Nórska, a v rybolovnej zóne okolo ostrova Jan Mayen za podmienok, ktoré sa ustanovujú v článku 12 a v prílohe III k tomuto nariadeniu a v nariadení (ES) č. 1006/2008 a jeho vykonávacích ustanoveniach.
3. Komisia stanoví obmedzenia úlovkov pre rybolov piesočníc vo vodách EÚ zón IIa, IIIa a IV ICES podľa pravidiel ustanovených v ods. 6 prílohy IID.
4. Komisia stanoví obmedzenia úlovkov korušky polárnej v grónskych vodách zón ICES V a XIV pre Úniu vo výške 7,7 % TAC korušky polárnej okamžite po stanovení TAC.
5. Na základe vedeckých informácií zhromaždených v prvom polroku 2010 môže Komisia v súlade s postupom uvedeným v článku 30 ods. 2 nariadenia (ES) č. 2371/2002 zrevidovať obmedzenia úlovkov populácií tresky koruškovitej vo vodách EÚ zón ICES IIa, IIIa a IV a populácií šproty severnej vo vodách EÚ zón ICES IIa a IV.
6. V dôsledku revízie populácií tresky koruškovitej v súlade s odsekom 5 môže Komisia v záujme zohľadnenia priemyselných vedľajších úlovkov tresky koruškovitej zrevidovať v súlade s postupom uvedeným v článku 30 ods. 2 nariadenia (ES) č. 2371/2002 obmedzenia úlovkov populácií tresky merlang vo vodách EÚ zóny ICES IIa, IIIa a IV a populácií tresky jednoškvrnnej vo vodách EÚ zóny ICES IIa, III a IV.
7. Komisia môže stanoviť obmedzenia výlovu pre populácie sardely v zóne ICES VIII v súlade s postupom uvedeným v článku 30 ods. 2 nariadenia (ES) č. 2371/2002 na základe vedeckých informácií zozbieraných počas prvej polovice roka 2010.
Článok 6
Zakázané druhy
Rybárskym plavidlám EÚ sa zakazuje loviť, držať na palube, prekladať a vykladať tieto druhy:
a)
obroň sťahovavý (Cetorhinus maximus) a žralok belasý (Carcharodon carcharias) vo všetkých vodách EÚ a vodách nepatriacich EÚ;
b)
poloraja krídlatá (Squatina squatina) vo všetkých vodách EÚ;
c)
druh Dipturus batus vo vodách EÚ zónach ICES IIa, III, IV, VI, VII, VIII, IX a X;
d)
druh Raja undulata a druh Rostroraja alba vo vodách EÚ zónach ICES VI, VII, VIII, IX a X a
e)
lamna sleďová (Lamna nasus) v mediznárodných vodách.
Článok 7
Osobitné ustanovenia o rozdelení
1. Rozdelenie rybolovných možností medzi členské štáty podľa prílohy I platí bez toho, aby boli dotknuté:
a)
výmeny vykonané podľa článku 20 ods. 5 nariadenia (ES) č. 2371/2002;
b)
prerozdelenia podľa článku 21 ods. 3 nariadenia (EHS) č. 2847/93 alebo podľa článku 10 ods. 4 nariadenia (ES) č. 1006/2008;
c)
dodatočné vykládky povolené podľa článku 3 nariadenia (ES) č. 847/96;
d)
množstvá zadržané v súlade s článkom 4 nariadenia (ES) č. 847/96;
e)
zníženia podľa článkov 105, 106 a 107 nariadenia (ES) č. 1224/2009.
2. Pokiaľ sa v prílohe I tohto nariadenia neuvádza inak, článok 3 nariadenia (ES) č. 847/96 sa uplatňuje na populácie, na ktoré sa vzťahuje preventívny TAC, a článok 3 ods. 2 a 3 a článok 4 uvedeného nariadenia na populácie, na ktoré sa vzťahuje analytický TAC.
Článok 8
Obmedzenia rybolovného úsilia
Od 1. februára 2010 do 31. januára 2011 sa obmedzenia rybolovného úsilia ustanovené:
a)
v prílohe IIA uplatňujú na riadenie určitých populácií v Kattegate, Skagerraku, v tej časti zóny ICES IIIa, ktorá nepatrí do oblastí Skagerrak a Kattegat, v zónach ICES IV, VIa, VIIa, VIId a vodách EÚ zón ICES IIa a Vb;
b)
v prílohe IIB uplatňujú na obnovu merlúzy európskej a homára štíhleho v zónach ICES VIIIc a IXa s výnimkou Kádizského zálivu;
c)
v prílohe IIC uplatňujú na spravovanie populácií soley v zóne ICES VIIe;
d)
v prílohe IID uplatňujú na spravovanie populácií piesočníc vo vodách EÚ zón ICES IIa, IIIa a IV.
Článok 9
Obmedzenia úlovkov a rybolovného úsilia v hlbokomorskom rybolove
1. Okrem obmedzení úlovkov ustanovených v nariadení (ES) č. 1359/2008 z 28. novembra 2008, ktorým sa na roky 2009 a 2010 stanovujú rybolovné možnosti pre rybárske plavidlá EÚ, pokiaľ ide o určité populácie hlbokomorských rýb (44), sa týmto zakazuje uloviť a držať na palube, prekladať alebo vykladať akékoľvek celkové množstvo hlbokomorských druhov a halibuta tmavého prevyšujúce 100 kg na každú plavbu, ak predmetné plavidlo nemá povolenie na hlbokomorský rybolov vydané v súlade s článkom 3 nariadenia (ES) č. 2347/2002.
2. Členské štáty zabezpečia, aby rybolovné činnosti, ktoré každý kalendárny rok vedú k tomu, že plavidlá plaviace sa pod ich vlajkou a zaregistrované na ich území vylovia a držia na palube viac ako 10 ton hlbokomorských druhov a halibuta tmavého, podliehali povoleniu na hlbokomorský rybolov.
3. Členské štáty zabezpečia, aby v prípade plavidiel s povolením na hlbokomorský rybolov úrovne rybolovného úsilia, merané v kilowattdňoch neprítomnosti v prístave, na rok 2010 neprekročili 65 % priemerného ročného rybolovného úsilia, ktoré vynaložili plavidlá príslušného členského štátu v roku 2003 pri plavbách, keď mali povolenia na hlbokomorský rybolov a/alebo sa vylovili hlbokomorské druhy uvedené v prílohách I a II k nariadeniu (ES) č. 2347/2002. Tento odsek sa uplatňuje len na rybolovné výpravy, na ktorých sa uloví viac ako 100 kg hlbokomorských druhov iných ako striebristka severná.
Článok 10
Podmienky vykládky úlovkov a vedľajších úlovkov
1. Ryby z populácií, na ktoré sa vzťahujú obmedzenia úlovkov, zostanú na palube alebo sa vyložia, len ak:
a)
tieto úlovky ulovili plavidlá členského štátu s kvótou a táto kvóta nie je vyčerpaná; alebo
b)
tieto úlovky predstavujú časť kvóty Únie, ktorá nebola rozdelená medzi kvóty členských štátov, a táto kvóta Únia sa nevyčerpala.
2. Odchylne od odseku 1 sa tieto ryby môžu držať na palube a vyložiť aj vtedy, ak určitý členský nemá žiadne kvóty, alebo keď sú kvóty alebo podiely vyčerpané:
a)
iné druhy ako sleď a makrela, keď:
i)
boli ulovené zmiešané s inými druhmi sieťami, ktorých veľkosť ôk je menšia ako 32 mm v súlade s článkom 4 nariadenia (ES) č. 850/98, a
ii)
úlovky neboli roztriedené na palube alebo pri vykládke;
alebo
b)
makrely, keď
i)
boli ulovené zmiešané so stavridami ostrobokými alebo sardinkami;
ii)
neprekračujú 10 % celkovej hmotnosti makrely, stavridy ostrobokej a sardiniek na palube a;
iii)
úlovky neboli roztriedené na palube alebo pri vykládke.
3. Všetky vykládky sa započítajú do kvóty alebo, ak nebola kvóta Únie rozdelená medzi členské štáty formou kvót, do kvóty Únie, s výnimkou úlovkov vykonaných v súlade s odsekom 2.
4. Percento vedľajších úlovkov sa určí a s vedľajšími úlovkami sa naloží v súlade s článkami 4 a 11 nariadenia (ES) č. 850/98.
Článok 11
Obmedzenia vo využívaní určitých rybolovných možností
V období od 1. mája do 31. júla 2010 sa zakazuje loviť alebo ponechávať na palube akékoľvek morské organizmy okrem sleďa, makrely, sardinky, stavrely ostrobokej, šproty, tresky belasej a striebristky v oblasti ohraničenej loxodrómami, ktoré postupne spájajú tieto miesta:
Bod
Zemepisná šírka
Zemepisná dĺžka
1
52o 27' s. š.
12o 19' z. d.
2
52o 40' s. š.
12o 30' z. d.
3
52o 47' s. š.
12o 39,600' z. d.
4
52o 47' s. š.
12o 56' z. d.
5
52o 13,5' s. š.
13o 53,830' z. d.
6
51o 22' s. š.
14o 24' z. d.
7
51o 22' s. š.
14o 03' z. d.
8
52o 10' s. š.
13o 25' z. d.
9
52o 32' s. š.
13o 07,500' z. d.
10
52o 43' s. š.
12o 55' z. d.
11
52o 43' s. š.
12o 43' z. d.
12
52o 38,800' s. š.
12o 37' z. d.
13
52o 27' s. š.
12o 23' z. d.
14
52o 27' s. š.
12o 19' z. d.
Článok 12
Netriedené vykládky v zónach ICES IIIa, IV a VIId a vo vodách EÚ zóny ICES IIa
1. Ak sa v prípade určitého členského štátu dosiahnu obmedzenia úlovkov sleďa v zónach IIIa, IV a VIId a vo vodách EÚ zóny ICES IIa, tak sa plavidlám plaviacim sa pod vlajkou uvedeného členského štátu a zaregistrovaným v Únii, ktoré lovia v rybolovných oblastiach, pre ktoré platia príslušné obmedzenia úlovkov, zakazuje vykladať úlovky, ktoré sú netriedené a ktoré obsahujú sleďa.
2. Členské štáty zabezpečia vykonávanie primeraného programu odoberania vzoriek, ktorým sa umožní účinné monitorovanie netriedených vykládok podľa druhov ulovených v zónach ICES IIIa, IV a VIId a vo vodách EÚ zóny ICES IIa.
3. Netriedené úlovky v zónach ICES IIIa, IV a VIId a vo vodách EÚ zóny ICES IIa sa vyložia iba v prístavoch a na miestach vykládky, kde sa vykonáva program odoberania vzoriek uvedený v odseku 2.
Článok 13
Zasielanie údajov
Keď podľa článkov 33 a 34 nariadenia (ES) č. 1224/2009 zasielajú členské štáty Komisii údaje o vyložených množstvách ulovených populácií, použijú pri tom kódy populácií ustanovené v prílohe I k tomuto nariadeniu.
KAPITOLA II
Povolenie na rybolov vo vodách tretích krajín
Článok 14
Povolenia na rybolov
1. Maximálny počet povolení na rybolov pre plavidlá EÚ loviace vo vodách tretej krajiny je ustanovený v prílohe III.
2. Ak na základe článku 20 ods. 5 nariadenia (ES) č. 2371/2002 jeden členský štát prevedie na iný členský štát (výmena) kvótu v rybolovných oblastiach ustanovených v prílohe III, prevedú sa aj príslušné povolenia na rybolov a prevod sa oznámi Komisii. Celkový počet povolení na rybolov pre každú rybolovnú oblasť ustanovený v prílohe III sa však nesmie prekročiť.
KAPITOLA III
Rybolovné možnosti vo vodách regionálnych organizácií pre riadenie rybného hospodárstva
Oddiel 1
Oblasť dohovoru ICCAT
Článok 15
Obmedzenia počtu plavidiel, ktoré môžu loviť tuniaka modroplutvého
Podľa prílohy IV sa obmedzí maximálny počet týchto plavidiel:
-
lode EÚ s návnadou a lode EÚ s vlečnými lovnými šnúrami aktívne loviace tuniaka modroplutvého (Thunnus thynnus) v rozpätí od 8 kg/75 cm do 30 kg/115 cm vo východnej časti Atlantického oceánu;
-
plavidlá vykonávajúce pobrežný drobný rybolov EÚ s oprávnením aktívne loviť tuniaka modroplutvého v rozpätí od 8 kg/75 cm do 30 kg/115 cm v Stredozemnom mori;
-
plavidlá EÚ aktívne loviace tuniaka modroplutvého v Jadranskom mori na chovné účely s povolením loviť tuniaka modroplutvého v rozpätí od 8 kg/75 cm do 30 kg/115 cm.
Článok 16
Doplňujúce podmienky ku kvóte na lov tuniaka modroplutvého rozdelenej podľa prílohy ID
Navyše k článku 7 ods. 2 nariadenia (ES) č. 302/2009 sa vo východnej časti Atlantického oceánu a v Stredozemnom mori počas obdobia od 15. apríla do 15. mája 2010 zakazuje lov tuniaka modroplutvého vakovými sieťami.
Článok 17
Rekreačný a športový rybolov
Členské štáty vyčlenia zo svojich kvót rozdelených podľa prílohy ID osobitnú kvótu na lov tuniaka modroplutvého na účely rekreačného a športového rybolovu.
Článok 18
Žraloky
1. Pri každom rybolove sa zakazuje ponechávať na palube, prekladať alebo vykladať akúkoľvek časť alebo celé telá žralokov druhu Alopias superciliosus.
2. Zakazuje sa vykonávať cielený rybolov zameraný na žraloky rodu Alopias.
Oddiel 2
Oblasť dohovoru CCAMLR
Článok 19
Zákazy a obmedzenia úlovkov
1. Priamy rybolov druhov ustanovených v prílohe V časti A sa zakazuje v zónach a v obdobiach ustanovených v danej prílohe.
2. V prípade nového a prieskumného rybolovu platia obmedzenia úlovkov a vedľajších úlovkov ustanovené v prílohe V časti B v podoblastiach ustanovených v uvedenej prílohe.
Článok 20
Prieskumný rybolov
1. Rybárske plavidlá plaviace sa pod vlajkou členského štátu a zaregistrované v ňom, ktoré boli oznámené CCAMLR v súlade s článkami 7 a 7a nariadenia (ES) č. 601/2004, sa môžu zúčastňovať na prieskumnom rybolove druhu Dissostichus spp. lovnou šnúrou, ktorý sa uskutočňuje v podoblastiach FAO 88.1 a 88.2, ako aj v divíziách 58.4.1 a 58.4.2 mimo oblastí vo vnútroštátnej jurisdikcii.
2. Pokiaľ ide o podoblasti FAO 88.1 a 88.2, ako aj o divízie 58.4.1 a 58.4.2 sú obmedzenia celkového výlovu a vedľajších úlovkov na každú podoblasť a divíziu a ich rozdelenie medzi malé prieskumné jednotky (SSRU) v rámci každej z nich ustanovené v prílohe V časti B. Rybolov v každej SSRU skončí, keď nahlásený výlov dosiahne stanovený limit, a táto SSRU sa uzatvorí pre rybolov na zvyšok sezóny.
3. Rybolov sa uskutočňuje podľa možnosti v čo najširšom geografickom a hĺbkovom rozsahu, aby bolo možné získať informácie potrebné na určenie potenciálu rybolovu a aby sa zabránilo nadmernej koncentrácii výlovu a rybolovného úsilia. Rybolov v podoblastiach FAO 88.1 a 88.2, ako aj v divíziách 58.4.1 a 58.4.2 sa však zakazuje v hĺbkach menších ako 550 m.
Článok 21
Lov pancierovky v rybárskom hospodárskom roku 2010/2011
1. Pancierovku môžu v rybárskom hospodárskom roku 2010/2011 v oblasti dohovoru CCAMLR loviť pancierovku (Euphausia superba) oba tie členské štáty, ktoré sú členmi komisie CCAMLR. Ak takýto členský štát zamýšľa loviť pancierovku v oblasti dohovoru CCAMLR, oznámia sekretariátu CCAMLR a Komisii v súlade s článkom 5a nariadenia (ES) č. 601/2004 a v každom prípade najneskôr 1. júna 2010:
a)
svoj zámer loviť pancierovku, a to na formulári ustanovenom v prílohe V časti C;
b)
konfiguráciu siete, a to na tlačive ustanovenom v prílohe V časti D.
2. Oznámenie uvedené v odseku 1 obsahuje informácie ustanovené v článku 3 nariadenia (ES) č. 601/2004 za každé plavidlo, ktorému členský štát povolí loviť pancierovku.
3. Členské štáty, ktoré zamýšľajú loviť pancierovku v oblasti dohovoru CCAMLR, ohlásia iba tie oprávnené plavidlá, ktoré sa plavia pod ich vlajkou v čase podávania oznámenia.
4. Členské štáty majú právo povoliť účasť na love pancierovky plavidlu, ktoré nebolo nahlásené CCAMLR v súlade s odsekmi 1, 2 a 3, ak sa lovu nemôže z legitímnych prevádzkových dôvodov alebo zásahu vyššej moci zúčastniť oprávnené plavidlo. Za takýchto okolností príslušné členské štáty ihneď informujú sekretariát CCAMLR a Komisiu, pričom uvedú:
a)
podrobné informácie o plánovanej výmene plavidla (plavidiel) podľa ods. 2, vrátane informácií ustanovených v článku 3 nariadenia (ES) č. 601/2004;
b)
vyčerpávajúce vysvetlenie dôvodov výmeny a všetky súvisiace podporné dôkazy alebo materiály.
5. Členské štáty nepovolia účasť na love pancierovky plavidlu, ktoré sa nachádza na zozname plavidiel NNN CCAMLR.
Článok 22
Úplné uzavretie rybolovu
1. Potom, ako sekretariát CCAMLR oznámi uzavretie rybolovu z dôvodu vyčerpania TAC uvedeného v prílohe IE, členské štáty zabezpečia, aby všetky plavidlá plaviace sa pod ich vlajkou a loviace v oblasti, riadiacej oblasti, podoblasti, divízii, SSRU alebo inej riadiacej jednotke, na ktorú sa oznámenie o uzavretí vzťahuje, odstránili z vody do stanoveného dátumu a času uzavretia všetok svoj rybársky výstroj.
2. Potom, ako plavidlo dostane takéto oznámenie, do 24 hodín od oznámeného dátumu a času prestane s nasadzovaním ďalších lovných šnúr. Ak takéto oznámenie dostane menej ako 24 hodín pre dátumom a časom uzavretia, prestane s nasadzovaním ďalších lovných šnúr od prijatia oznámenia.
3. V prípade uzavretia rybolovu uvedeného v odseku 1 všetky plavidlá opustia rybolovnú oblasť ihneď po odstránení všetkého rybárskeho výstroja z vody.
4. Ak plavidlo nie je schopné odstrániť všetok svoj rybársky výstroj z vody do oznámeného dátumu a času uzavretia z dôvodov súvisiacich s:
a)
bezpečnosťou plavidla a posádky;
b)
obmedzeniami, ktoré môžu vyplynúť z nepriaznivých poveternostných podmienok;
c)
ľadovou pokrývkou morskej hladiny alebo
d)
potrebou ochraňovať antarktické morské prostredie,
plavidlo oznámi svojmu vlajkovému členskému štátu, aká je situácia. Členské štáty urýchlene informujú sekretariát CCAMLR a Komisiu. Plavidlo napriek tomu vynaloží všetko primerané úsilie na čo najskoršie odstránenie všetkého svojho rybárskeho výstroja z vody.
5. Ak sa uplatňuje odsek 4, členské štáty prešetria činnosti plavidla a v súlade so svojimi vnútroštátnymi postupmi podajú sekretariátu CCAMLR a Komisii správu o svojich zisteniach najneskôr pred najbližším zasadnutím CCAMLR. V konečnej správe sa posúdi, či plavidlo vynaložilo všetko primerané úsilie na odstránenie všetkého svojho rybárskeho výstroja z vody:
a)
do oznámeného dátumu a času uzavretia a
b)
čo najskôr po oznámení uvedenom v odseku 4.
6. Ak plavidlo neopustí uzavretú oblasť ihneď po odstránení všetkého rybárskeho výstroja z vody, vlajkový členský štát zabezpečí, aby bol informovaný sekretariát CCAMLR a Komisia.
Oddiel 3
Oblasť IOTC
Článok 23
Obmedzenie rybolovnej kapacity plavidiel loviacich v oblasti IOTC
1. Maximálny počet plavidiel EÚ loviacich tropické tuniaky v oblasti IOTC a zodpovedajúca kapacita v hrubej tonáži (GT) sú ustanovené v prílohe VI bode 1.
2. Maximálny počet plavidiel EÚ loviacich mečiara veľkého (Xiphias gladius) a tuniaka dlhoplutvého (Thunnus alalunga) v oblasti IOTC a zodpovedajúca kapacita v hrubej tonáži (GT) sú ustanovené v prílohe VI bode 2.
3. Členské štáty môžu zmeniť počet plavidiel uvedený v odsekoch 1 a 2 v podľa typu výstroja pod podmienkou, že Komisii môžu preukázať, že táto zmena nevedie k zvýšeniu rybolovného úsilia dotknutých populácií rýb.
4. Členské štáty zaistia, aby v prípade navrhovaného presunu kapacity do svojej flotily, boli presúvané plavidlá v záznamoch plavidiel IOTC alebo záznamoch plavidiel iných regionálnych organizácií pre lov tuniaka. Žiadne plavidlo, ktoré sa nachádza na zozname plavidiel zapojených do nelegálneho, nenáhláseného a neregulovaného rybolovu (plavidlá NNN) akejkoľvek regionálnej organizácie pre riadenie rybného hospodárstva, sa nesmie presunúť.
5. S cieľom zohľadniť vykonávanie rozvojových plánov predložených IOTC môžu členské štáty zvýšiť hranice rybolovnej kapacity uvedené v tomto článku len v rámci limitov ustanovených v týchto rozvojových plánoch.
Oddiel 4
Oblasť dohovoru SPRFMO
Článok 24
Pelagický rybolov - obmedzenie kapacity
Členské štáty, ktoré sa v roku 2007, 2008 alebo 2009 aktívne venovali pelagickému rybolovu v oblasti dohovoru SPRFMO, obmedzia v roku 2010 celkovú tonáž plavidiel, ktoré sa plavia pod ich vlajkou a lovia pelagické populácie, na celkovú úroveň 78 610 GT v oblasti dohovoru SPRFMO tak, aby sa zabezpečilo udržateľné využívanie zdrojov pelagického rybolovu v južnej časti Tichého oceánu.
Článok 25
Pelagický rybolov - obmedzenia výlovu
1. Pelagické populácie môžu v oblasti dohovoru SPRFMO v súlade s obmedzeniami výlovu stanovenými v prílohe IJ loviť iba členské štáty, ktoré sa v roku 2007, 2008 alebo 2009 aktívne venovali pelagickému rybolovu v tejto oblasti, ako sa uvádza v článku 24.
2. Členské štáty každý mesiac oznámia Komisii mená svojich lodí, ktoré sa zúčastňujú rybolovu uvedeného v tomto článku, a ich charakteristiky vrátane tonáže.
3. Na účely monitorovania rybolovu uvedeného v tomto článku členské štáty zasielajú najneskôr do pätnásteho dňa nasledujúceho mesiaca záznamy systému monitorovania plavidiel (VMS), mesačné správy o úlovkoch a pokiaľ možno aj záznamy komunikácie s prístavmi Komisii, ktorá ich postúpi dočasnému sekretariátu SPRFMO.
Článok 26
Rybolov pri dne
Členské štáty obmedzia rybolovné úsilie pri dne alebo výlov v rámci rybolovu pri dne v oblasti dohovoru SPRFMO na priemernú ročnú úroveň v období od 1. januára 2002 do 31. decembra 2006, pokiaľ ide o počet rybárskych plavidiel a iné parametre, ktoré sa vzťahujú na úroveň výlovu, rybolovné úsilie a rybolovnú kapacitu a len na tie časti oblasti dohovoru SPRFMO, v ktorej sa uskutočnil rybolov pri dne v prechádzajúcom rybárskom hospodárskom roku.
Oddiel 5
Oblasť dohovoru IATTC
Článok 27
Rybolov s vakovými sieťami
1. Lov tuniaka žltoplutvého (Thunnus albacares), tuniaka okatého (Thunnus obesus) a tuniaka pruhovaného (Katsuwonus pelamis) plavidlami s vakovými sieťami sa zakazuje:
a)
buď od 29. júla do 28. septembra 2010 alebo od 10. novembra 2010 do 18. januára 2011 v oblasti vymedzenej týmito hranicami:
-
americké pobrežia Tichého oceánu,
-
poludník 150° západnej zemepisnej dĺžky,
-
rovnobežka 40° severnej zemepisnej šírky,
-
rovnobežka 40° južnej zemepisnej šírky.
b)
od 29. septembra do 29. októbra 2010 v oblasti vymedzenej týmito hranicami:
-
poludník 94° západnej zemepisnej dĺžky,
-
poludník 110° západnej zemepisnej dĺžky,
-
rovnobežka 3° severnej zemepisnej šírky,
-
rovnobežka 5° južnej zemepisnej šírky.
2. Príslušné členské štáty oznámia Komisii do 1. apríla 2010 zvolené obdobie uzavretia uvedené v odseku 1 písm. a). Počas zvoleného obdobia všetky plavidlá príslušných členských štátov s vakovými sieťami prestanú loviť vo vymedzenej oblasti s vakovými sieťami.
3. Plavidlá s vakovými sieťami loviace tuniaka obyčajného v regulovanej oblasti IATTC ponechajú na palube a potom vyložia všetky ulovené tuniaky žltoplutvé, tuniaky okaté a tuniaky pruhované, okrem rýb, ktoré sa považujú za nevhodné na ľudskú spotrebu z iného dôvodu, ako je ich veľkosť. Jedinou výnimkou je posledný záťah plavby, keď sa môže stať, že nebude dostatok priestoru na uskladnenie všetkých tuniakov ulovených počas daného záťahu.
Oddiel 6
Oblasť dohovoru SEAFO
Článok 28
Opatrenia na ochranu hlbokomorských žralokov
V oblasti dohovoru SEAFO sa zakazuje cielený rybolov týchto hlbokomorských žralokov: raje (Rajidae), ostroň bieloškvrný (Squalus acanthias), Etmopterus bigelowi, Etmopterus brachyurus, svetloň veľký (Etmopterus princeps), svetloň malý (Etmopterus pusillus), Apristurus manis, Scymnodon squamulosus a hlbokomorské žraloky radu Selachimorpha.
Oddiel 7
Oblasť dohovoru WCPFC
Článok 29
Obmedzenia rybolovného úsilia zameraného na tuniaka okatého, tuniaka žltoplutvého, tuniaka pruhovaného a juhotichomorského tuniaka dlhoplutvého
Členské štáty zabezpečia, aby sa celkové rybolovné úsilie zamerané na tuniaka okatého (Thunnus obesus), tuniaka žltoplutvého (Thunnus albacares), tuniaka pruhovaného (Katsuwonus pelamis) a juhotichomorského tuniaka dlhoplutvého (Thunnus alalunga) v oblasti dohovoru WCPFC obmedzilo na rybolovné úsilie ustanovené v partnerských dohodách o rybolove medzi Úniou a pobrežnými štátmi tohto regiónu.
Článok 30
Oblasť zatvorená rybolovu pomocou zriadenia na zhlukovanie rýb
1. V časti oblasti dohovoru WCPFC, ktorá sa nachádza medzi 20° s. š. a 20° j. š., sa od 1. júla 2010 00.00 hod. do 30. septembra 2010 24.00 hod. zakazujú rybolovné činnosti plavidiel s vakovými sieťami, ktoré využívajú zariadenia na zhlukovanie rýb (FAD). V tomto období môže plavidlo s vakovými sieťami vykonávať rybolovné činnosti v uvedenej časti oblasti dohovoru WCPFC iba vtedy, ak má na palube pozorovateľa, ktorý monitoruje, že plavidlo vôbec:
a)
nenasadzuje ani nevyužíva FAD alebo podobné elektronické zariadenie,
b)
neloví húfy pomocou FAD.
2. Všetky plavidlá s vakovými sieťami, ktoré lovia v časti oblasti dohovoru WCPFC uvedenej v odseku 1 ponechajú na palube a vyložia alebo preložia všetky ulovené tuniaky okaté, tuniaky žltoplutvé a tuniaky pruhované.
3. Odsek 2 sa neuplatňuje v týchto prípadoch:
a)
v poslednom záťahu plavby, ak plavidlo nemá dostatok priestoru na uloženie všetkých rýb,
b)
keď ryby nie sú vhodné na ľudskú spotrebu z iných dôvodov, ako je veľkosť, alebo
c)
keď dôjde k vážnej poruche mraziaceho zariadenia.
Článok 31
Obmedzenia počtu plavidiel, ktoré môžu loviť mečiara veľkého
Ustanovený maximálny počet plavidiel EÚ, ktoré sú oprávnené loviť mečiara veľkého (Xiphias gladius) v oblasti dohovoru WCPFC južne od 20° južnej zemepisnej šírky je uvedený v prílohe VII.
Oddiel 8
Beringovo more
Článok 32
Zákaz rybolovu na otvorenom mori v Beringovom mori
Lov aljašskej tresky tmavej (Theragra chalcogramma) na šírom mori v Beringovom mori sa zakazuje.
HLAVA III
RYBOLOVNÉ MOŽNOSTI PLAVIDIEL TRETÍCH KRAJÍN VO VODÁCH EÚ
Článok 33
Obmedzenia úlovkov
Rybárske plavidlá plaviace sa pod vlajkou Nórska a rybárske plavidlá registrované na Faerských ostrovoch sú oprávnené loviť vo vodách EÚ v rámci obmedzení úlovkov ustanovených v prílohe I a musia spĺňať podmienky ustanovené v kapitole III nariadenia (ES) č. 1006/2008 a v tejto hlave.
Článok 34
Povolenia na rybolov
1. Maximálny počet povolení na rybolov pre plavidlá tretích krajín loviace vo vodách EÚ sa ustanoví v prílohe VIII.
2. Ryby z populácií, pre ktoré sú stanovené obmedzenia úlovkov, sa nesmú držať na palube alebo vykladať, ak ich neulovili plavidlá tretej krajiny, ktorá má kvótu, pričom sa táto kvóta zatiaľ nevyčerpala.
Článok 35
Zakázané druhy
Rybárskym plavidlám tretej krajiny sa zakazuje loviť, držať na palube, prekladať a vykladať tieto druhy:
a)
obroň sťahovavý (Cetorhinus maximus) a žralok belasý (Carcharodon carcharias) vo všetkých vodách EÚ;
b)
poloraja krídlatá (Squatina squatina) vo všetkých vodách EÚ;
c)
druh Dipturus batis vo vodách EÚ zónach ICES IIa, III, IV, VI, VII, VIII, IX a X;
d)
druh Raja undulata a druh Rostroraja alba vo vodách EÚ zónach ICES VI, VII, VIII, IX a X.
HLAVA IV
ZÁVEREČNÉ USTANOVENIA
Článok 36
Zmena a doplnenie nariadenia (ES) č. 1359/2008
V časti 2 prílohy k nariadeniu (ES) č. 1359/2008 sa údaj týkajúci sa dlhochvosta tuponosého vo vodách Spoločenstva a vodách podobalsti ICES III, ktoré nie sú výsostnými vodami tretích krajín ani v ich jurisdikcii, sa nahrádza takto:
„Druh:
Dlhochvost tuponosý
Coryphaenoides rupestris
Zóna:
Vody Spoločenstva a vody, ktoré nepatria pod zvrchovanosť ani súdnu právomoc tretích krajín, zóny III (45)
(RNG/03-)
Rok
2009
2010
Dánsko
804
804
Nemecko
5
5
Švédsko
41
41
ES
850
850
Článok 37
Zmena a doplnenie nariadenia (ES) č. 754/2009
V článku 1 nariadenia (ES) č. 754/2009 sa dopĺňajú tieto písmená:
„c)
skupina plavidiel, ktoré sa plavia pod vlajkou Spojeného kráľovstva a zúčastňujú sa rybolovu uvedeného v žiadosti Spojeného kráľovstva z 18. júna 2009 zameraného na homára a využívajúceho vlečné siete na lov pri dne a záťahové siete s veľkosťou ôk rovnajúcou sa alebo presahujúcou 70 mm a menšou ako 100 mm na západe Škótska, konkrétne v oblasti Minch (štatistické obdĺžniky ICES 42 E3, 42 E4, 43 E3, 43 E4, 44 E3, 44 E4, 45 E3);
d)
skupina plavidiel, ktoré sa plavia pod vlajkou Spojeného kráľovstva a zúčastňujú sa rybolovu uvedeného v žiadosti Spojeného kráľovstva z 18. júna 2009 zameraného na homára a využívajúceho vlečné siete na lov pri dne a záťahové siete s veľkosťou ôk rovnajúcou sa alebo presahujúcou 70 mm a menšou ako 100 mm na západe Škótska, konkrétne v oblasti Firth of Clyde (štatistické obdĺžniky ICES 39 E5 a 40 E5);
e)
skupina plavidiel, ktoré sa plavia pod vlajkou Poľska a zúčastňujú sa rybolovu uvedeného v žiadosti Poľska z 24. apríla 2009 doplnenej korešpondenciou z 11. júla 2009 zameraného na tresku tmavú a využívajúceho vlečné siete na lov pri dne s veľkosťou ôk rovnajúcou sa alebo presahujúcou 100 mm v Severnom mori a vodách EÚ zóny ICES IIa za neustálej prítomnosti pozorovateľov.“.
Článok 38
Zmeny a doplnenia nariadenia (ES) č. 1226/2009
Článok 2 nariadenia Rady (ES) č. 1226/2009 z 20. novembra 2009, ktorým sa na rok 2010 stanovujú rybolovné možnosti a súvisiace podmienky pre určité populácie rýb a skupiny populácií rýb uplatniteľné v Baltskom mori (46) sa nahrádza takto:
„Článok 2
Rozsah pôsobnosti
1. Toto nariadenie sa uplatňuje na rybárske plavidlá Spoločenstva (plavidlá Spoločenstva) vykonávajúce svoju činnosť v Baltskom mori.
2. Odchylne od odseku 1 sa toto nariadenie neuplatňuje na rybolovné operácie vykonávané výlučne na účely vedeckého výskumu, ktoré sa vykonávajú s povolením a pod právomocou členského štátu, ktorý je vlajkovým štátom dotknutého plavidla, a o ktorých boli Komisia a členské štáty, v ktorých vodách sa výskum vykonáva, dopredu informovaní. Členské štáty vykonávajúce rybolovné činnosti na účely vedeckého výskumu informujú Komisiu, členské štáty, v ktorých vodách sa výskum vykonáva, ICES a STECF o všetkých úlovkoch z takýchto rybolovných operácií.
3. Odsek 2 sa neuplatňuje na rybolovné operácie plavidiel, ktoré sa zúčastňujú na iniciatívach týkajúcich sa plne zdokumentovaného rybolovu, keď takýto rybolov využíva dodatočné kvóty.“
Článok 39
Zmena a doplnenie nariadenia (ES) č. 1287/2009
Článok 2 nariadenia (ES) č. 1287/2009 z 27. novembra 2009, ktorým sa ustanovujú možnosti rybolovu a s nimi súvisiace podmienky pre určité zásoby rýb v Čiernom mori na rok 2010 (47) a (ES) sa nahrádza takto:
„Článok 2
Rozsah pôsobnosti
1. Toto nariadenie sa uplatňuje na rybárske plavidlá Spoločenstva (plavidlá Spoločenstva) vykonávajúce svoju činnosť v Čiernom mori.
2. Odchylne od odseku 1 sa toto nariadenie neuplatňuje na rybolovné operácie vykonávané výlučne na účely vedeckého výskumu, ktoré sa vykonávajú s povolením a pod právomocou členského štátu, ktorý je vlajkovým štátom dotknutého plavidla, a o ktorých boli Komisia a členské štáty, v ktorých vodách sa výskum vykonáva, dopredu informovaní. Členské štáty vykonávajúce rybolovné činnosti na účely vedeckého výskumu informujú Komisiu, členské štáty, v ktorých vodách sa výskum vykonáva, ICES a STECF o všetkých úlovkoch z takýchto rybolovných operácií.
3. Odsek 2 sa neuplatňuje na rybolovné operácie plavidiel, ktoré sa zúčastňujú na iniciatívach týkajúcich sa plne zdokumentovaného rybolovu, keď takýto rybolov využíva dodatočné kvóty.“
Článok 40
Nadobudnutie účinnosti a uplatňovanie
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 1. januára 2010.
V prípade, kde sú rybolovné možnosti pre oblasť dohovoru CCAMLR ustanovené pre obdobia začínajúce pred 1. januárom 2010, tam sa hlava II kapitola III oddiel 2 a prílohy IE a V uplatňujú s účinnosťou od začiatku príslušných období uplatňovania uvedených rybolovných možností.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 14. januára 2010